東宮生日六首 乙未
作者：林光朝
朝代：宋

paragraphs: 應律隨豳雅，旋杓建戌方。
前星迎霽色，重日麗晨光。
笙管青霞外，宮庭碧玉傍。
本支周道盛，羽翼漢圖昌。
左右人皆正，刑名學未遑。
編年聽司馬，說禮付高堂。
天樂來三殿，人心繫八荒。
黄華秋更媚，皓月閏偏長。
清賞新奎壁，承華舊典章。
維熊千歲祝，英略似君王。